༈ རྟགས་རིགས་རིན་ཆེན་སྒྲོན་མེ།
ཡང་དག་རིགས་ལམ་སྟོན་པ་ཡི། །
ཡོངས་འཛིན་མཆོག་ལ་ཕྱག་བྱས་ཏེ། །
བློ་གསལ་བློ་ཡི་མུན་སེལ་ཕྱིར། །
རྟགས་རིགས་རིན་ཆེན་སྒྲོན་མེ་འབྲི། །
རྟགས་རིགས་ལ་གཉིས་ཏེ། གང་གིས་རྟོགས་པའི་རྟགས་དང་། དེས་རྟོགས་
པའི་བསྒྲུབ་བྱའོ། །དང་པོ་ལ་གཉིས་ཏེ། རྟགས་ཀྱི་ལྟོས་གཞི་ངོས་གཟུང་བ་
དང་། དེ་ལ་ལྟོས་པའི་རྟགས་ཀྱི་རབ་ཏུ་དབྱེ་བའོ། །དང་པོ་ལ་གཉིས་ཏེ། ཚུལ་
དང་པོའི་ལྟོས་གཞི་ཕྱོགས་དང་། རྗེས་སུ་འགྲོ་ལྡོག་གི་ལྟོས་གཞི་མཐུན་ཕྱོགས་
མི་མཐུན་ཕྱོགས་སོ། །དང་པོ་ལ་ཕྱོགས་ནི། ཚད་མ་རིགས་གཏེར་ལས། ཕྱོགས་
ནི་ཆོས་དང་ཆོས་ཅན་གྱི། །ཚོགས་པ་བརྗོད་ལ་དངོས་མིང་ཡིན། །དེ་ཡི་
ཕྱོགས་རེས་ཟིན་པའི་ཕྱིར། །ཡ་གྱལ་གཉིས་ལ་བཏགས་ནས་འཇུག། །ཅེས་པ་
ལྟར། སྤྱིར་རྟོག་གེའི་གཞུང་ལས། ཕྱོགས་དང་། བསྒྲུབ་བྱ་དང་། རྗེས་སུ་དཔག་
བྱ་ཞེས་འབྱུང་བ་ཐམས་ཅད་རྣམ་གྲངས་ཀྱི་སྒྲ་ཡིན་ལ། དེ་དག་འཇུག་པའི་
ཡུལ་ལ་ཡང་གསུམ་སྟེ། ཤེས་འདོད་ཆོས་ཅན་དང་། བསྒྲུབ་བྱའི་ཆོས་གཉིས་

ལ་བཏགས་མིང་དུ་འཇུག་ལ། དེ་གཉིས་ཀའི་ཚོགས་དོན་ལ་དངོས་མིང་དུ་
འཇུག་པ་ལས། འདིར་ཚུལ་དང་པོའི་ལྟོས་གཞི་ཕྱོགས་ཞེས་པ་ནི་ཕྱོགས་སྒྲ་
བཏགས་མིང་དུ་འཇུག་པའི་ཡུལ་ཤེས་འདོད་ཆོས་ཅན་ནོ། །དེའི་མཚན་ཉིད་
ནི། དཔག་གཞིར་བཟུང་བ་ཤེས་འདོད་ཡིན། །ཞེས་པ་ལྟར། ཚད་མས་གྲུབ་
བསལ་མེད་ཅིང་། བསྒྲུབ་བྱའི་ཆོས་མི་རྟག་པའམ། མེ་ལྟ་བུ་རྗེས་སུ་དཔག་
པའི་གཞིར་བཟུང་བ་ནི་ཤེས་འདོད་ཆོས་ཅན་ནམ། རྩོད་གཞི་ཆོས་ཅན་ཞེས་
བྱ་ལ། མཚན་གཞི་ནི། དཔེར་ན་སྒྲའམ། དུ་ལྡན་གྱི་ལ་ལྟ་བུའོ། །དེ་ལ་གྲུབ་པ་
ཕྱོགས་ཆོས་སོ། །ཞེས་པ་ལྟར། དེ་ལྟ་བུའི་ཤེས་འདོད་ཆོས་ཅན་ལ། རྟགས་
བྱས་པའམ། དུ་བ་ལྟ་བུ་གང་ཞིག མངོན་སུམ་མམ་རྗེས་སུ་དཔག་པས་གྲུབ་
པ་ནི། ཚུལ་དང་པོ་ཕྱོགས་ཆོས་གྲུབ་ཅེས་བྱ་བ་ཡིན་ནོ། །
གཉིས་པ་རྗེས་སུ་འགྲོ་ལྡོག་གི་ལྟོས་གཞི་མཐུན་ཕྱོགས་མི་མཐུན་ཕྱོགས་
ལ་གསུམ་ལས། དང་པོ་གང་ལྟོས་པའི་རྗེས་སུ་འ གྲོ་ལྡོག་ནི། རྟགས་དང་བསྒྲུབ་
བྱ་འབྲེལ་སྟོབས་ཀྱིས། །ཡོད་མེད་ངེས་པ་རྗེས་འགྲོ་ལྡོག །ཅེས་པ་ལྟར། རྟགས་
བྱས་པའམ། དུ་བ་ལྟ་བུ་དང་། བསྒྲུབ་བྱ་མི་རྟག་པའམ། མེ་ལྟ་བུ་དེ་དག་ངོ་བོ་
བདག་གཅིག་གམ། དེ་ལས་དེ་བྱུང་དུ་འབྲེལ་པ་ཚད་མས་ངེས་ནས། རྟགས་
བྱས་པའམ། དུ་བ་ལྟ་བུའི་རྗེས་སུ་བསྒྲུབ་བྱ་མི་རྟག་པའམ། མེ་ལྟ་བུ་དེ་འགྲོ་བ་
ནི་ཚུལ་གཉིས་པ་རྗེས་འགྲོའི་ཚུལ་དང་། བསྒྲུབ་བྱ་མི་རྟག་པའམ། མེ་ལྟ་བུ་དེ་
ལོག་ན། རྟགས་བྱས་པའམ། དུ་བ་ལྟ་བུ་དེ་ལྡོག་པ་ནི་ཚུལ་གསུམ་པ་ལྡོག་པའི་

ཚུལ་ལོ། །དེ་དག་ཀྱང་དཔེའི་སྟེང་དུ་ངེས་པར་བྱེད་དགོས་པས།
གཉིས་པ་གང་ལ་ལྟོས་པའི་ལྟོས་གཞི་ནི། ཕྱོགས་དང་བསྒྲུབ་
བྱའི་ཆོས་ཀྱི་སྤྱིས། །མཚུངས་དང་མི་མཚུངས་ཕྱོགས་གཉིས་ཡིན། །ཞེས་པ་
ལྟར། ཕྱོགས་བཏགས་པ་ཤེས་འདོད་ཆོས་ཅན་དང་བསྒྲུབ་བྱའི་ཆོས་ཀྱི་སྤྱིས་
མཚུངས་པའམ་དོན་མཐུན་པ་ནི་མཐུན་ཕྱོགས་ཏེ། དེ་ཡང་སྒྲ་མི་རྟག་པ་
བསྒྲུབ་པའི་མཐུན་དཔེ་བུམ་པ་དང་། ལ་མེ་ལྡན་དུ་བསྒྲུབ་པའི་མཐུན་དཔེ་
ཚང་མང་ལྟ་བུའོ། །མི་མཚུངས་པའམ་དོན་མི་མཐུན་པ་ནི་མི་མཐུན་ཕྱོགས་
ཏེ། སྒྲ་མི་རྟག་བསྒྲུབ་ཀྱི་མི་མཐུན་དཔེ་ནམ་མཁའ་དང་། ལ་མེ་ལྡན་བསྒྲུབ་
ཀྱི་མི་མཐུན་དཔེ་རྒྱ་མཚོ་ལྟ་བུའོ། །
གསུམ་པ་མཐུན་ཡུལ་ངོས་གཟུང་བ་ནི། མཐུན་ཡུལ་ཕྱོགས་ཀྱང་
བཏགས་པ་ཡི། །གཞན་སེལ་ཉིད་ཡིན། ཞེས་པ་ལྟར། མཐུན་ཕྱོགས་དང་། མི་
མཐུན་ཕྱོགས་ཞེས་འཇོག་པའི་མཐུན་ཡུལ་གྱི་ཕྱོགས་ཀྱང་། ཕྱོགས་བཏགས་
པ་བ་ཤེས་འདོད་ཆོས་ཅན་གྱི་གཞན་སེལ་ཉིད་ཡིན་ནོ། །དེ་དག་ལྟོས་གཞིར་
འཇོག་པའི་འཐད་པ་ཡང་། ཇི་སྙེད་རྟགས་སུ་བཀོད་གྱུར་པ། །དེ་སྙེད་ཕྱོགས་
གསུམ་ལ་ལྟོས་པས། །དངོས་སུ་གང་རུང་མ་ཚང་ཡང་། །ལྟོས་གཞི་ཉིད་དུ་
འདོད་པ་ཡིན། །ཞེས་པ་ལྟར། ཕྱོགས་གསུམ་པོ་དེ་སྤྱིར་རྟགས་སུ་བཀོད་ཚད་
ཀྱི་སྐྱོན་ཡོན་བརྩི་བའི་གཞི་ཡིན་པའི་ཕྱིར་དང་། བྱེ་བྲག་ཏུ་རྟགས་ཡང་དག་
གི་སྐབས་སུ་ཕྱོགས་དང་། མཐུན་ཕྱོགས་གཉིས་ངེས་པར་གྲུབ་དགོས་ལ། མི་

མཐུན་ཕྱོགས་མ་གྲུབ་ཀྱང་སྐྱོན་དུ་མི་འགྱུར་བར་གསུངས་སོ། །
གཉིས་པ་དེ་ལ་ལྟོས་པའི་རྟགས་ཀྱི་རབ་ཏུ་དབྱེ་བ་ལ་གསུམ་
སྟེ། རྟགས་ཡང་དག་དང་། རྟགས་ལྟར་སྣང་། རྟགས་དེ་དག་གི་ངེས་
པའོ། །དང་པོ་ལ་གསུམ་སྟེ། རྟགས་ཀྱི་མཚན་ཉིད་དང་། མཚན་གཞི་ངོས་
གཟུང་བ། མཚོན་བྱའི་རབ་ཏུ་དབྱེ་བའོ། །དང་པོ་ནི། ཕྱོགས་ཆོས་གྲུབ་
ཅིང་འབྲེལ་བ་ངེས། །གཏན་ཚིགས་མཚན་ཉིད་སྐྱོན་མེད་ཡིན། །ཞེས་པ་
ལྟར། གཏན་ཚིགས་ཡང་ངག་གི་མཚན་ཉིད་ནི། ཕྱོགས་ཆོས་གྲུབ་ཅིང་རྗེས་
སུ་འགྲོ་ལྡོག་གི་འབྲེལ་པ་ངེས་པའམ། ཚུལ་གསུམ་ཚང་བ་སྟེ། གོང་དུ་ལྟོས་
གཞིའི་སྐབས་སུ་བསྟན་པ་ལྟར་རོ། །
གཉིས་པ་རྟགས་ཀྱི་མཚན་གཞི་ནི། འོ་ན་སྒྲ་མི་རྟག་པར་བསྒྲུབ་པ་
ལྟ་བུ་ལ་བྱས་པ་རྟགས་སུ་སོང་བའམ། དུ་ལྡན་གྱི་ལ་ན་མེ་ཡོད་པར་བསྒྲུབ་པ་
ལྟ་བུ་ལ་དུ་བ་རྟགས་སུ་སོང་བའི་ཚེ། བྱས་པའམ། དུ་བའི་རང་མཚན་དང་སྒྲ་
དོན་གང་རྟགས་ཡང་དག་གི་མཚན་གཞི་ཡིན་ཞེ་ན། རྟགས་ཀྱི་མཚན་གཞི་
གཞན་སེལ་ཡིན། །ཞེས་པ་ལྟར། བྱས་པའམ་དུ་བ་ལྟ་བུ། སྒྲ་མི་རྟག་པའམ་
ལ་མེ་ལྡན་དུ་བསྒྲུབ་པའི་རྟགས་སུ་འཛིན་པའི་རྟོག་ངོར། སྒྲ་དོན་དང་རང་
མཚན་སོ་སོར་མ་ཕྱེ་ཞིང་། ཡུལ་དུས་རྣམ་པས་ཁྱད་པར་དུ་མ་བྱས་པའི་བྱས་
པའམ། དུ་བ་ལྟ་བུའི་སྤྱི་ལྡོག་གམ། གཞན་སེལ་དེ་ཉིད་རྟགས་ཡང་དག་གི་
མཚན་གཞི་ཡིན་ནོ། །

གསུམ་པ་མཚོན་བྱའི་རབ་ཏུ་དབྱེ་བ་ལ་གཉིས་ལས། དང་པོ་དངོས་
པོའི་སྒོ་ནས་དབྱེ་ན། མཚན་ཉིད་དེ་དང་ལྡན་པ་ཡི། །གཏན་ཚིགས་དབྱེ་སྒོ་
དུ་མར་འགྱུར། །ཞེས་པ་ལྟར། འཇུག་ཚུལ་གྱི་སྒོ་ནས་དང་། རྟགས་སུ་འགོད་
བྱའི་སྒོ་ནས་དང་། བསྒྲུབ་བྱའི་སྒོ་ནས་དང་། འབྲེལ་པའི་སྒོ་ནས་སོགས་དབྱེ་
སྒོ་མང་ཡང་གོ་དཀའ་ཞིང་མང་བར་འགྱུར་བས་འདིར་མི་དཔྱད། གཉིས་པ་
སྦྱོར་བའི་སྒོ་ནས་དབྱེ་ན། ཆོས་ཀྱི་གྲགས་པས་སྦྱོར་བ་ཡི། །སྒོ་ནས་གསུམ་
དུ་ངེས་པར་མཛད། །ཅེས་པ་ལྟར། གཏན་ཚིགས་ཡང་དག་ལ་གསུམ་སྟེ། མི་
དམིགས་པ་དང་། རང་བཞིན་དང་། འབྲས་བུའི་རྟགས་སོ། དང་པོ་ལ་གཉིས་
ལས། དང་པོའི་མཚན་ཉིད་ནི། དགག་བྱ་འགོག་ལ་ཚུལ་གསུམ་ཚང་། །ཞེས་
པ་ལྟར། དགག་བྱ་འགོག་པ་ལ་ཚུལ་གསུམ་ཚང་བའི་གཏན་ཚིགས་ཡང་དག་
གོ། །
གཉིས་པ་དབྱེ་བ་ལ་གཉིས་ཏེ། མི་སྣང་བ་མ་དམིགས་པའི་རྟགས་
ཡང་དག་དང་། སྣང་རུང་མ་དམིགས་པའི་རྟགས་ཡང་དག་གོ། །དང་པོ་ལ་
གསུམ་ལས། དང་པོ་མཚན་ཉིད་ནི། དགག་གཞིའི་སྟེང་དུ་དགག་བྱའི་ཆོས་
མེད་ངེས་སུ་སྒྲུབ་མི་ནུས་ཤིང་། ཡོད་ངེས་སུ་འགོག་ནུས་པའི་ཚུལ་གསུམ་
ཚང་བའི་གཏན་ཚིགས་སོ། །གཉིས་པ་མཚན་གཞི་དཔེ་བརྗོད་ནི། ཤ་ཟ་
སྐལ་དོན་དུ་སོང་བའི་གང་ཟག་གི་ངོར། མདུན་གྱི་གཞི་འདིར་ཆོས་ཅན། ཤ་
ཟ་ཡོད་ངེས་མ་ཡིན་ཏེ། ཤ་ཟ་ཚད་མས་མ་དམིགས་པའི་ཕྱིར། ཞེས་པ་ལྟ་

བུའོ། །གསུམ་པ་གཏན་ཚིགས་དེ་གསུངས་པའི་དགོས་པ་ནི། རྒྱང་འཕེན་
པས་སྐྱེ་བ་སྔ་ཕྱི་དང་། བར་དོའི་སེམས་ཅན་དང་། ངག་སྨྲ་བ་དང་ཆགས་
བྲལ་གྱི་གཞི་མཐུན་རྣམས་དབང་མངོན་གྱིས་མ་མཐོང་བའི་ཕྱིར་ན་མེད་པ་
དང་། དཔྱོད་པ་པས་རྣལ་འབྱོར་མངོན་སུམ་དབང་མངོན་གྱིས་མ་མཐོང་བའི་
ཕྱིར་ན་མེད་པར་འདོད་པ་རྣམས་དགག་པའི་ཆེད་དུ་ཡིན་ནོ། །
གཉིས་པ་སྣང་རུང་མ་དམིགས་པའི་གཏན་ཚིགས་ལ་གཉིས་
ལས། དང་པོ་མཚན་ཉིད་ནི། ཤེས་འདོད་ཆོས་ཅན་གྱི་སྟེང་དུ་དགག་བྱའི་
ཆོས་མེད་ངེས་སུ་བསྒྲུབ་ནུས་པའི་ཚུལ་གསུམ་ཚང་བའི་གཏན་ཚིགས་སོ། །
གཉིས་པ་དབྱེ་བ་ལ་གཉིས་ཏེ།
འབྲེལ་ཟླ་མ་དམིགས་པ་
དང་། འགལ་ཟླ་དམིགས་པའི་གཏན་ཚིགས་ཡང་དག་གོ། །དང་པོ་ལ་གཉིས་
ལས། དང་པོ་མཚན་ཉིད་ནི། སྣང་རུང་མ་དམིགས་པའི་རྟགས་ཡང་དག་གང་
ཞིག། དགག་བྱའི་ཆོས་ཀྱི་འབྲེལ་ཟླ་བཀག་པའི་མེད་དགག་རྟགས་སུ་སོང་
བའོ། །
གཉིས་པ་དབྱེ་བ་ལ། ངོ་བོ་མི་དམིགས་པ་ལ་བཞི། །ཞེས་པ་
ལྟར། བཞི་ཡོད་པ་ལས། དང་པོ་རྒྱུ་མ་དམིགས་པའི་རྟགས་ཡང་དག་གི་མཚན་
ཉིད་ནི། འབྲེལ་ཟླ་མ་དམིགས་པའི་རྟགས་ཡང་དག་གང་ཞིག། དགག་བྱའི་
ཆོས་ཀྱི་རྒྱུ་བཀག་པའི་མེད་དགག་རྟགས་སུ་སོང་བའོ། །མཚན་གཞི་དཔེར་
བརྗོད་ནི། མེ་མེད་མཚན་དུས་ཀྱི་རྒྱ་མཚོ་ན་ཆོས་ཅན། དུ་བ་མེད་དེ། མེ་མེད་

པའི་ཕྱིར་ཞེས་པ་ལྟ་བུའོ། །གཏན་ཚིགས་དེ་གསུངས་པའི་དགོས་པ་ནི། འབྲས་
བུ་སྡུག་བསྔལ་བདེན་པ་སྤོང་བ་ལ་རྒྱུ་ཀུན་འབྱུང་བདེན་པ་སྤང་དགོས་སོ་
ཞེས་ཤེས་པའི་ཕྱིར་དུའོ། །
གཉིས་པ་ཁྱབ་བྱེད་མ་དམིགས་པའི་རྟགས་ཡང་དག་གི་མཚན་
ཉིད་ནི། འབྲེལ་ཟླ་མ་དམིགས་པའི་རྟགས་ཡང་དག་གང་ཞིག། དགག་བྱའི་
ཆོས་ཀྱི་བདག་ཉིད་གཅིག་པའི་ཁྱབ་བྱེད་བཀག་པའི་མེད་དགག་རྟགས་
སུ་སོང་བའོ། །མཚན་གཞི་དཔེར་བརྗོད་ནི། ཤིང་ཚད་མས་མ་དམིགས་
པའི་བྲག་རྫོང་ན་ཆོས་ཅན། ཤ་བ་མེད་དེ། ཤིང་མེད་པའི་ཕྱིར་ཞེས་པ་ལྟ་
བུའོ། །དེ་གསུངས་པའི་དགོས་པ་ནི། སྤྱིར་ཁྱབ་པ་འདུ་བྱེད་ཀྱི་སྡུག་བསྔལ་
སྤངས་ན། འགྱུར་བའི་སྡུག་བསྔལ་ཡང་སྤངས་པས་ཁྱབ་པས། ཁྱབ་པ་འདུ་
བྱེད་ཀྱི་སྡུག་བསྔལ་ཡང་སྤོང་དགོས་སོ་ཞེས་ཤེས་པའི་ཕྱིར་དུའོ། །
གསུམ་པ་རང་བཞིན་མ་དམིགས་པའི་རྟགས་ཡང་དག་གི་མཚན་
ཉིད་ནི། འབྲེལ་ཟླ་མ་དམིགས་པའི་རྟགས་ཡང་དག་གང་ཞིག། རྟགས་ཆོས་
གཉིས་པོ་དེ་མཚན་ཉིད་དང་མཚོན་བྱར་སོང་བའོ། །མཚན་གཞི་དཔེར་
བརྗོད་ནི། བུམ་པ་ཚད་མས་མ་དམིགས་པའི་ས་ཕྱོགས་ན་ཆོས་ཅན། བུམ་པ་
མེད་དེ། བུམ་པ་ཚད་མས་མ་དམིགས་པའི་ཕྱིར་ཞེས་པ་ལྟ་བུའོ། །དེའི་དགོས་
པ་ནི། གྲངས་ཅན་པས་རྒྱུ་དུས་ན་འབྲས་བུ་ཡོད་པ་དང་། བྱེ་བྲག་པས་གསོན་
ལུས་ལ་བདག་ཡོད་པ་འདོད་པ་སོགས་ལ། དེ་དག་མེད་དེ། ཡོད་ན་ཚད་མ་

ལ་སྣང་དུ་རུང་དགོས་པ་ལས། ཚད་མ་ལ་མི་སྣང་བའི་ཕྱིར་ཞེས་ཤེས་པའི་
ཕྱིར་དུའོ། །
བཞི་པ་འབྲས་བུ་མ་དམིགས་པའི་རྟགས་ཡང་དག་གི་མཚན་ཉིད་
ནི། འབྲེལ་ཟླ་མ་དམིགས་པའི་རྟགས་ཡང་དག་གང་ཞིག། དགག་བྱའི་ཆོས་
ཀྱི་དངོས་འབྲས་བཀག་པའི་མེད་དགག་རྟགས་སུ་སོང་བའོ། །མཚན་གཞི་
དཔེར་བརྗོད་ནི། དུ་བས་དབེན་པའི་རྩིག་སྐོར་ན་ཆོས་ཅན། དུ་བའི་དངོས་
རྒྱུ་མེ་མེད་དེ། དངོས་འབྲས་དུ་བ་མེད་པའི་ཕྱིར་ཞེས་པ་ལྟ་བུའོ། །དེའི་དགོས་
པ་ནི། གྲངས་ཅན་པས་གཙོ་བོའི་སྒྲ་དོན་དངོས་པོའི་ཉེར་ལེན་ཅན་དུ་འདོད་
པ་ལ། དངོས་འབྲས་སྣང་རུང་མ་དམིགས་པའི་ཕྱིར་ཞེས། དེ་དགག་པའི་ཕྱིར་
དུ་གསུངས་པའོ། །
གཉིས་པ་འགལ་ཟླ་དམིགས་པའི་གཏན་ཚིགས་ཡང་དག་ལ་གཉིས་
ལས། དང་པོ་མཚན་ཉིད་ནི། སྣང་རུང་མ་དམིགས་པའི་རྟགས་ཡང་དག་གང་
ཞིག། ཤེས་འདོད་ཆོས་ཅན་གྱི་སྟེང་དུ་དགག་བྱའི་ཆོས་མེད་ངེས་སུ་བསྒྲུབ་
ནུས་པའི་བསྒྲུབ་པ་རྟགས་སུ་སོང་བའོ། །
གཉིས་པ་དབྱེ་བ་ནི། ལྷན་ཅིག་མི་གནས་འགལ་དང་། ཕན་ཚུན་
སྤངས་འགལ་ལ་བརྟེན་པའི་འགལ་ཟླ་དམིགས་པའི་རྟགས་ཡང་དག་གཉིས་
སོ། །དང་པོ་ལྷན་ཅིག་མི་གནས་འགལ་ལ་གཉིས་ལས། དང་པོ་མཚན་ཉིད་
ནི། འགལ་དམིགས་ཀྱི་རྟགས་ཡང་དག་གང་ཞིག། ལྷན་ཅིག་མི་གནས་

འགལ་ལ་བརྟེན་ནས་རང་གི་ཁྱབ་འབྲེལ་ངེས་དགོས་པའོ། །གཉིས་པ་མཚོན་
བྱའི་དབྱེ་བ་ནི། གཞུང་ལས་རྣམ་བཞག་མང་བཤད་ཀྱང་། །འགོག་ནུས་སྔ་
མ་བཅུ་གཉིས་ཡིན། །ཞེས་པ་ལྟར། རྣམ་འགྲེལ་ལེའུ་དང་པོའི་རང་འགྲེལ་དུ་
བརྒྱད། རྣམ་ངེས་སུ་བཅུ། རིགས་ཐིགས་སུ་བཅུ་གཅིག་བཤད་ཀྱང་། དེ་ཐམས་
ཅད་བཅུ་གཉིས་སུ་འདུས་པ་ལ། དེ་ནི་འགལ་བའི་རང་བཞིན་དམིགས་པ་
བཞི། འགལ་བའི་འབྲས་བུ་དམིགས་པ་བཞི། འགལ་བའི་ཁྱབ་བྱ་དམིགས་པ་
བཞི་རྣམས་སོ། །དེ་རྣམས་ཀྱི་མཚན་གཞི་དཔེར་བརྗོད་རིམ་པ་བཞིན།
འགལ་བའི་རང་བཞིན་དམིགས་པ་བཞི་ནི། མེ་ཚད་མས་སྟོབས་
ཀྱིས་ངེས་པའི་ཤར་གཞི་ན་ཆོས་ཅན། གྲང་རེག་མེད་དེ། རང་བཞིན་དང་
འགལ་བའི་རང་བཞིན་དམིགས་པའི་ཕྱིར། གྲང་འབྲས་སྤུ་ལོང་བྱེད་མེད་
དེ། རྒྱུ་དང་འགལ་བའི་རང་བཞིན་དམིགས་པའི་ཕྱིར། གྲང་རེག་གི་དངོས་
རྒྱུ་མེད་དེ། འབྲས་བུ་དང་འགལ་བའི་རང་བཞིན་དམིགས་པའི་ཕྱིར། ཁྱབ་བྱ་
ཁ་བའི་རེག་པ་མེད་དེ། ཁྱབ་བྱེད་དང་འགལ་བའི་རང་བཞིན་དམིགས་པའི་
ཕྱིར། ཞེས་པ་ལྟ་བུ་རྣམས་སོ། །དེ་དག་གསུངས་པའི་དགོས་པ་ནི། བདག་མེད་
རྟོགས་པའི་ཤེས་རབ་སྐྱེས་ན། བདག་འཛིན་འགོག་ནུས་པས་དེ་སྤོང་བ་ལ་
བདག་མེད་རྟོགས་པའི་ཤེས་རབ་བསྐྱེད་དགོས་སོ། །ཞེས་ཤེས་པའི་ཕྱིར་དུའོ། །
འགལ་བའི་འབྲས་བུ་དམིགས་པ་བཞི་ནི། དུ་བ་དྲག་འཕྱུར་བ་ཚད་
མའི་སྟོབས་ཀྱིས་ངེས་པའི་ཤར་གཞི་ན་ཆོས་ཅན། གྲང་རེག་མེད་དེ། རང་

བཞིན་དང་འགའ་བའི་འབྲས་བུ་དམིགས་པའི་ཕྱིར། གྲང་འབྲས་སྤུ་ལོང་བྱེད་
མེད་དེ། རྒྱུ་དང་འགལ་བའི་འབྲས་བུ་དམིགས་པའི་ཕྱིར། གྲང་རེག་གི་དངོས་
རྒྱུ་མེད་དེ། འབྲས་བུ་དང་འགལ་བའི་འབྲས་བུ་དམིགས་པའི་ཕྱིར། ཁྱབ་བྱ་
ཁ་བའི་རེག་པ་མེད་དེ། ཁྱབ་བྱེད་དང་འགལ་བའི་འབྲས་བུ་དམིགས་པའི་
ཕྱིར། ཞེས་པ་ལྟ་བུ་རྣམས་སོ། །དེ་དག་གི་དགོས་པ་ནི། འཕགས་ལམ་ཉམས་
སུ་བླངས་པའི་འབྲས་བུ་བདག་མེད་མངོན་སུམ་དུ་རྟོགས་པ་ན། ལས་ཉོན་